Þýðingarmikill leikur hjá Sköllunum í kvöld Körfuknattleikslið karla í Skallagrími átti sinn fyrsta leik á þriðjudaginn í úrslitakeppni Íslandsmótsins . Mótherjarnir eru Valur og var fyrsti leikurinn spilaður í Vodafone höllinni . Þeir rauðklæddu höfðu þá sigur þrátt fyrir mikla baráttu gestanna úr Borgarnesi . Leikur númer tvö í seríunni verður í kvöld klukkan 19:15 í Fjósinu í Borgarnesi . Þar þurfa Skallarnir svo sannarlega á sigri að halda til að jafna stöðu sína í einvíginu . „ Við vonumst til að sjá sem flesta á pöllunum til að skapa stemningu og hvetja liðið í baráttunni um að komast í úrlitarimmuna , en sigurvegari úr henni kemst í deild þeirra bestu að ári , “ segir Arnar Víðir Jónsson formaður Skallagríms í samtali við Skessuhorn . Hin borgfirska Eva Margrét keppandi í Island got talent verður með söngatriði í hálfleik á leiknum í kvöld .